סין במשחקים האולימפיים
אולימפיאדות החורף

אולימפיאדת החורף הראשונה בה השתתפה סין הייתה אולימפיאדת לייק פלאסיד (1980). באולימפיאדה זו ובשתיים שבאו בעקבותיה לא הגיעה להישגים גבוהים, ורק באולימפיאדת אלברוויל (1992) זכתה יה צ'יאובו במדליה הראשונה בתולדות סין באולימפיאדות החורף, מדליית כסף בהחלקה מהירה ל-500 מטרים. מאוחר יותר זכתה צ'יאובו במדליית כסף נוספת בהחלקה ל-1000 מטרים, ולי יאן זכתה במדליית כסף נוספת, במקצה ל-500 מטר בהחלקה מהירה במסלול קצר. באולימפיאדת לילהאמר (1994) זכתה ז'אנג יאנמיי במדליית כסף במקצה ל-500 מטר בהחלקה מהירה במסלול קצר. יה צ'יאובו זכתה במדליית ארד בהחליקה ל-500 מטר, וצ'ן לו זכתה במדליית ארד בהחלקה אומנותית.
באולימפיאדת נאגנו (1998) צברה סין מספר שיא של 8 מדליות, אך אף אחת מהן לא הייתה מדליית זהב. שש מהמדליות הושגו בהחלקה מהירה במסלול קצר: יאנג יאנג זכתה במדליות כסף במקצים ל-500 ול-1000 מטר, ובמדליית כסף שלישית במרוץ השליחות ל-3000 מטר. אצל הגברים, זכה אן יולונג במדליית כסף במרוץ ל-500 מטר ולי ג'יאג'ון זכה במדליית כסף במרוץ ל-1000 מטר, ושניהם זכו במדליית ארד במרוץ השליחים ל-5000 מטר. בהחלקה אמנותית זכתה שו נאנאן במדליית כסף וצ'ן לו זכתה במדליית ארד שנייה ברציפות.
רק באולימפיאדת סולט לייק סיטי (2002) נרשמו לזכותה של סין מדליות הזהב הראשונות. הייתה זו יאנג יאנג, שניצחה במרוצים ל-500 ול-1000 מטר בהחלקה מהירה במסלול קצר. ואנג צ'ונלו זכתה במדליית ארד במרוץ ל-500 מטר, וספורטאית נוספת בשם יאנג יאנג (זו שזכתה במדליות כסף בנאגנו), זכתה במדליית ארד במרוץ ל-1000 מטר. שלושתן זכו גם במדליית כסף במרוץ השליחות ל-3000 מטר. אצל הגברים, זכה לי ג'יאג'ון במדליית כסף במרוץ ל-1500 מטר ובמדליית ארד במרוץ השליחים ל-5000 מטר. הספורטאים הסינים היחידים שזכו במדליה בענף שאינו החלקה מהירה במסלול קצר היו המחליקים האמנותיים שן שואה וז'או הונגבו, שזכו במדליית ארד לזוגות.
באולימפיאדת טורינו (2006) השתפרו הישגיה של סין עוד יותר, כשספורטאיה זכו ב-11 מדליות, מהן שתי מדליות זהב. גם הפעם היה הענף ההחלקה המהירה במסלול קצר הענף הבולט, אך הדומיננטיות שלו פחתה ביחס לעבר, עם 5 מדליות מתוך ה-11. ואנג מנג הייתה הספורטאית הבולטת במשלחת, עם מדליית זהב במרוץ ל-500 מטר, מדליית כסף במרוץ ל-1000 מטר ובמדליית ארד במרוץ ל-1500 מטר. יאנג יאנג, שאיבדה את תואריה, הסתפקה במדליית ארד במרוץ ל-1000 מטר. אצל הגברים זכה לי ג'יאג'ון במדליית ארד במרוץ ל-1500 מטר. האן שיאופנג היה הגבר הסיני הראשון שזוכה במדליית זהב במשחקי החורף, בסקי חופשי. עוד בענף זה, זכתה לי נינה במדליית כסף. במקצה הזוגות בהחלקה אמנותית זכו ז'אנג דאן וז'אנג האו במדליית כסף, ושן שואה וז'או הונגבו זכו במדליית ארד שנייה ברציפות. במקצה ההחלקה המהירה ל-500 מטר זכתה ואנג מאנלי במדליית הכסף ורן הוי זכתה בארד.
באולימפיאדת ונקובר (2010) רשמה סין התקדמות נוספת, לאחר שהספורטאים הסינים זכו ב-11 מדליות, בהן 5 מדליות זהב, והיא דורגה במקום השביעי בטבלת המדליות. הנשים הסיניות ניצחו בכל ארבע התחרויות בהחלקה מהירה במסלול קצר. ואנג מנג זכתה במדליות הזהב ב-500 וב-1,000 מטר, וז'ו יאנג קבע שיא אולימפי חדש כשניצחה במרוץ ל-1,500 מטר (2:16.993 דקות). במרוץ השליחות ל-3,000 מטר, שבו התחרו שתיהן, קבעו הסיניות שיא עולם חדש - 4:06.610 דקות. במדליית הזהב החמישית זכו צמד המחליקים האומנותיים שן חואה וז'או הונגבו, שזכו במדליות ארד בשתי האולימפיאדות הקודמות. פאנג צ'ינג וטונג ג'יאן זכו במדליית הכסף. בסקי חופשי זכתה לי נינה במדליית כסף שנייה ברציפות. גואו שינשין זכתה במדליית ארד, והישג דומה רשם ליו ז'ונגצ'ינג. המחליקה המהירה ואנג ביישינג זכתה במדליית ארד במרוץ ל-500 מטר ונבחרת הנשים בקרלינג זכתה אף היא במדליית ארד, הראשונה בענף זה.
באולימפיאדת סוצ'י (2014) ירדו הישגי המשלחת הסינית ל-9 מדליות, מהן 3 מדליות זהב. שש מהמדליות הושגו בהחלקה מהירה במסלול קצר. לי ג'יאנרו ניצחה במרוץ ל-500 מטר, ז'ו יאנג שמרה על תוארה במרוץ ל-1500 מטר, ופאן קשין זכתה במדליית כסף במרוץ ל-1000 מטר. אצל הגברים זכו וו דאג'ינג והאן טיאניו במדליות כסף במרוצים ל-500 ול-1500 מטר, בהתאמה, ובמדליית ארד במרוץ השליחים ל-5000 מטר. בהחלקה מהירה, זכתה ז'אנג הונג במדליית זהב במרוץ ל-1000 מטר. בסקי חופשי זכתה שו מנגטאו במדליית כסף וג'יה זונגיאנג זכה במדליית ארד.
באולימפיאדת פיונגצ'אנג (2018) זכו הספורטאים הסינים ב-9 מדליות, מתוכן מדליית זהב אחת. וו דאג'ינג זכה בשתי מדליות, מדליית זהב (500 מטר בקביעת שיא עולם חדש) ומדליית כסף בשליחים (5000 מטר).